Mbalula ervaar frustrasies van spoorwegstelsel eerstehands | Maroela Media
Fikile Mbalula, minister van vervoer, Dinsdag by die Chris Hani-treinstasie. (Foto: Phando Jikelo, ANA)
Alan Winde, premier van die Wes-Kaap, het Dinsdag gesê die provinsiale regering is teleurgesteld nadat Fikile Mbalula, minister van vervoer, tydens sy besoek aan Kaapstad nie die provinsiale leierskap betrek het nie.
Mbalula het vanoggend eerstehands die frustrasie van Kaapse pendelaars beleef toe sy trein tydens sy besoek aan die stad se spoorwegstelsel vertraag is.
Die minister het op die ou end die trein agtergelaat en op een van die Passasierspooragentskap in Suid-Afrika (Prasa) se busse gespring om sy beplande roete vir die dag te voltooi.
Mbalula was veronderstel om per trein vanaf die Chris Hani-treinstasie in Khayelitsha na die Langa-treinstasie te reis, maar kon egter nie die reis voltooi nie weens 'n voorval by die Nyanga-treinstasie.
"Die treinstelsel in die Wes-Kaap is heeltemal disfunksioneel en ek dink dit is belangrik dat minister Mbalula eerstehands ervaar wat mense elke dag moet deurgaan.
"Mbalula sal egter terugkeer en in sy ministeriële voertuig rondgery word, terwyl pendelaars vanmiddag, more en in die nabye toekoms waarskynlik weer soortgelyke vertragings sal ervaar. Dit is vir ons nodig dat Mbalula sy handelsmerkkrag gebruik om hierdie probleem dringend op te los," het Winde in 'n verklaring gesê.
Die premier het wel gesê dat die provinsiale regering tevrede is met die feit dat Mbalula Wes-Kaapse inwoners se bekommernisse ernstig opneem en die stad se spoorwegstelsel ondersoek.
"Ons verwelkom Mbalula se kommentaar dat hy Prasa wil stabiliseer en maniere wil ondersoek om treine veiliger te maak. Die provinsiale regering is egter net teleurgesteld dat hy ons nie wil betrek nie.
"Dit is noodsaaklik om vennootskappe oor alle regeringsfere te bou om doeltreffende dienslewering te verseker, en soos Mbalula korrek daarop gewys het, het die probleme met die spoorwegstelsel 'n impak op ons provinsie se armstes," het Winde bygevoeg.
Lekker gemaklik vir hom. Dit is al wat saak maak. Hy het nou mooi gewys hoe los jy dit op as die trein tot stilstand kom. Dan spring jy af en klim op n bus
Dit wemel van die gewapende lyfwagte om hom, terwyl die belastingbetalers uitgelewer is aan die bendes.